1. INDLEDNING

Europa-Parlamentets og Rådets forordning (EU) nr. 549/2013 af 21. maj 2013 omhandler det europæiske nationalregnskabssystem (ENS 2010). ENS 2010 er et national- og regionalregnskabssystem, der imødekommer de krav, som Unionens økonomiske, sociale og regionale politik medfører. Det indeholder:

a)en metode (bilag A til forordningen) vedrørende fælles standarder, definitioner, klassifikationer, og regnskabsregler, der anvendes til udarbejdelse af sammenlignelige regnskaber og tabeller til brug for Unionen

b)et program (bilag B til forordningen), hvori der er fastsat tidsfrister for medlemsstaternes fremsendelse til Kommissionen (Eurostat) af de regnskaber og tabeller, der skal udarbejdes i overensstemmelse med den i litra a) nævnte metode.

Ved forordning (EU) nr. 549/2013 tillægges Kommissionen beføjelse til at vedtage delegerede retsakter i overensstemmelse med betingelserne i forordningens artikel 7:

·vedrørende ændringer af ENS 2010-metoden i bilag A for at forbedre dens indhold med henblik på at sikre ensartet tolkning eller sikre international sammenlignelighed, forudsat at de ikke indebærer ændringer af grundbegreberne, at der ikke kræves yderligere ressourcer til producenter i det europæiske statistiske system til deres gennemførelse, og at anvendelsen af dem ikke medfører en ændring af egne indtægter (artikel 2, stk. 2)

·og for at sikre pålideligheden og sammenligneligheden af medlemsstaternes ENS 2010-data vedrørende forskning og udvikling, der registreres som faste bruttoinvesteringer. Kommissionen sikrer ved udøvelsen af sin beføjelse i henhold til dette stykke, at de delegerede retsakter ikke pålægger medlemsstaterne eller respondenterne nogen væsentlig yderligere administrativ byrde (artikel 2, stk. 5).

En tredje beføjelse, navnlig vedrørende revisionen af den metode, der anvendes til beregningen og allokeringen af indirekte målte finansielle formidlingstjenester (FISIM) i nationalregnskaberne i overensstemmelse med den metode, der er beskrevet i bilag A, blev tillagt Kommissionen for en periode på to måneder og skulle udøves inden den 17. september 2013 (artikel 2, stk. 4).

I forordning (EU) nr. 549/2013 understreges betydningen af, at Kommissionen gennemfører relevante høringer under sit forberedende arbejde, herunder med Udvalget for det Europæiske Statistiske System, der blev oprettet ved forordning (EF) nr. 223/2009 (betragtning 24).

2. RETSGRUNDLAG

Denne rapport forelægges i henhold til artikel 7, stk. 2, i forordning (EU) nr. 549/2013, der giver Kommissionen beføjelse til at vedtage de delegerede retsakter, der er omhandlet i artikel 2, stk. 2 og 5, for en periode på fem år fra den 16. juli 2013. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode. Kommissionen skal udarbejde en rapport vedrørende delegationen af beføjelser senest ni måneder inden udløbet af femårsperioden.

3. UDØVELSE AF DE DELEGEREDE BEFØJELSER I INDEVÆRENDE PERIODE

Kommissionen aflagde rapport om anvendelsen af delegationen af beføjelser i de første fem år af anvendelsen af forordning (EU) nr. 549/2013 i 2017.

I den følgende femårsperiode, der begynder den 16. juli 2018 som følge af den stiltiende forlængelse af delegationen af beføjelser, udøvede Kommissionen ikke sine beføjelser til at vedtage delegerede retsakter i henhold til artikel 2, stk. 2 og 5, i forordning (EU) nr. 549/2013.

4. KONKLUSION

Siden den 16. juli 2018 har Kommissionen ikke udøvet den beføjelse til at vedtage delegerede retsakter, der er tillagt den ved forordning (EU) nr. 549/2013.

Kommissionen mener dog, at den fortsat bør have delegerede beføjelser i henhold til forordning (EU) nr. 549/2013, da den kan blive nødt til fremover at vedtage delegerede retsakter for at afspejle fremskridtene i de statistiske metoder og eventuelle tilpasninger af nævnte forordning.

Kommissionen opfordrer Europa-Parlamentet og Rådet til at tage denne rapport til efterretning.